TFDขยับหุ้นยายให้หลานถือแทน17%
TFD ปรับโครงสร้างหุ้นในกลุ่ม &#8220;สุวรรณี ไพโรจน์กิจจา&#8221; ผู้ถือหุ้นใหญ่ โยกหุ้นให้หลานถือแทน 17%
21 มิ.ย. 2555

TFD ปรับโครงสร้างหุ้นในกลุ่ม “สุวรรณี ไพโรจน์กิจจา” ผู้ถือหุ้นใหญ่ โยกหุ้นให้หลานถือแทน 17%
นางสุวรรณี ไพโรจน์กิจจา ผู้ถือหุ้นใหญ่อันดับ 2 ของบริษัท ไทยพัฒนาโรงงานอุตสาหกรรม (TFD) รายงานสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่า วันที่ 14 มิ.ย.ที่ผ่านมา ได้ขายหุ้น TFD จำนวน 132.17 ล้านหุ้น คิดเป็น 17.45% ของหุ้นชำระแล้วทั้งหมด คงเหลือหุ้น 3.96% จากทั้งหมดที่ถืออยู่ 21.41%
สำหรับราคาหุ้น TFD ปรับตัวขึ้นสูงสุด 2.12 บาท ก่อนย่อลงมาปิด 2.08 บาท เพิ่มขึ้น 0.06 บาท มูลค่าซื้อขาย 20.26 ล้านบาท 
นายอภิชัย เตชะอุบล ประธานกรรมการบริหารและกรรมการผู้จัดการ TFD และเป็นผู้ถือหุ้นใหญ่ กล่าวว่า บุตรชายเป็นคนซื้อหุ้นจากนางสุวรรณี ซึ่งเป็นคุณยาย หุ้นละ 1.98 บาท และเป็นการปรับโครงสร้างการถือหุ้นภายในกลุ่ม ไม่มีจุดประสงค์ขายหุ้นให้รายอื่น
“ไม่มีอะไร ลูกชายผมซื้อหุ้นจากคุณยาย ไม่ได้มีการเปลี่ยนแปลงอะไร” นายอภิชัย กล่าว
แหล่งข่าวจากผู้ถือหุ้น TFD เปิดเผยว่า จากการขายที่ดินในนิคมอุตสาหกรรมทีเอฟดีบนถนนมอเตอร์เวย์ ซึ่งเป็นโครงการที่มียอดขายดี จะเป็นโครงการที่สร้างกำไรให้กับบริษัทได้มากในปีนี้ 
นายรณกฤต สารินวงศ์ ผู้ช่วยผู้จัดการใหญ่ ฝ่ายวิเคราะห์หลักทรัพย์ บล.คันทรี่ กรุ๊ป กล่าวว่า ราคาหุ้น TFD ย้อนหลัง 1 เดือน ถูกคุมไว้ไม่ให้ขึ้นแรงเกิน 2.10 บาท ขณะที่ข่าวบวกการขายที่ดินปริมาณมากจะเห็นผลไตรมาส 2 นี้ แนะนำสะสมหุ้น สัญญาณเทคนิคหุ้นจะค่อยๆ ขึ้นไป มีแนวต้าน 2.40 บาท ถ้าหลุดใกล้ 1.95 บาท ให้ขายออก